Ndikimet e njoftimit të Vladimir Putinit për të kandiduar si kryeministër në 2008-ën
Mendimet e analistëve - Zoti Putin mund të verë përsëri kandidaturën për president pasi të ketë mbaruar mandatin e kryeministrit
Presidenti Putin tha në një takim të partisë Rusia e Bashkuar, e cila është pro Kremlinit, se ai do të kryesojë listën e përfaqësuesve të kësaj partie në zgjedhjet parlamentare të dhjetorit. Ai la të kuptohet se mund të pranojë postin e kryeministrit, duke thënë se një skenar i tillë është plotësisht realist. Analistët thonë se kjo është shenja më e qartë deri tani që tregon se çfarë roli politik do të dëshironte të kishte zoti Putin pasi t’i ketë mbaruar mandati presidencial në muajin mars, sepse Kushtetuta e Rusisë nuk e lejon të kandidojë për një mandat të tretë presidencial radhazi. Presidenti rus ka theksuar vazhdimisht se nuk ka plane për ta ndryshuar kushtetutën që kjo ta lejonte të zgjidhej për një mandat të tretë. Dale Herspring, eksperte e Rusisë në Universitetin shtetëror të Kansasit, thotë se zoti Putin është një njeri me një mision. . Herspring thotë se zoti Putin kërkon të garanton që Rusia të jetë një vend i shëndoshë politikisht dhe ekonomikisht dhe jo të kthehet në paqendrueshmërinë e viteve të Boris Jelsinit. Megjithatë, analistët thonë se vendosja e qendrueshmërisë në Rusi ka patur koston e saj. Gjatë këtyre viteve, thonë ata, zoti Putin ka përqendruar pushtetin te presidenca, ka dobësuar fuqinë e partrive politike të pavarura dhe ka vendour kontrollin mbi median. Ai ka shtrënguar gjithashtu ligjet elektorale në favor të partive proqeveritare në prag të zgjedhjeve parlamantare të dhjetorit dhe atyre presidenciale të vitit 2008. Marshall Goldman, ekspert për Rusinë në Universitetin Harvard thotë se zoti Putin është vetëm 54 vjeç dhe ende mund të luajë një rol të rëndësishëm politik. Analistët thonë se ka shumë mundësi që zoti Putin të bëhet kryeministër pasi partia Rusia e Bashkuar është entiteti më i fortë në parlamentin rus. Gjithashtu, thonë ata, duke patur në krye të listës së kandidatëve presidentin rus, kjo parti ka të ngjarë të marrë më shumë vende në parlament në zgjedhjet e 2 dhjetorit. Andrew Kuchins, ekspert për Rusinë në Qendrën për Studime Stretegjike dhe Ndërmbëtare në Uashington, thotë se nëse zoti Putin bëhet kryeministër, kjo do ta ndryshonte peisazhin politik të Rusisë. Nëse kjo ndodh, thonë ekspertët, Rusia do të përngjante më tepër sistemit parlamentar të Gjermanisë, e cila ka një kryeministër të fortë dhe një president me kompetenca formale. Analistët thonë gjithashtu se zoti Putin mund të verë përsëri kandidaturën për president pasi të ketë mbaruar mandatin e kryeministrit. Kjo do ta zhvendoste përsëri balancën e pushtetit në Rusi, kësaj here nga qeveria tek presidenti. //rd//